b'\n_START_ARTICLE_\nAndrej \xc5\xa0malc\n_START_SECTION_\n\xc5\xa0olanje in zaposlitev\n_START_PARAGRAPH_\nOd leta 1945 do 1948 je obiskoval ni\xc5\xbejo gimnazijo v Ljubljani. Nato je od leta 1948 do 1951 nadaljeval \xc5\xa1olanje na Tehni\xc5\xa1ki srednji \xc5\xa1oli v Ljubljani. Po kon\xc4\x8dani srednji \xc5\xa1oli se je leta 1951 zaposlil kot tehnik na Fakulteti za rudarstvo, metalurgijo in kemijsko tehnologijo (FRMKT, kasnej\xc5\xa1a FNT) in tam delal do leta 1954. Istega leta je za\xc4\x8del \xc5\xa1tudirat na  FRMKT, kjer je leta 1960 diplomiral._NEWLINE_Po diplomi je delal kot raziskovalec na In\xc5\xa1titutu Jo\xc5\xbeef \xc5\xa0tefan (1960-1978). V tem obdobju pa je leta 1965 doktoriral iz kemijskih znanosti na Univerzi v Ljubljani in nato v letih 1968-1969 opravil strokovno izpopolnjevanje na in\xc5\xa1titutu za anorgansko kemijo Univerze v G\xc3\xb6ttingemu (Nem\xc4\x8dija). Leta 1978 pa se je zaposlil na Biotehi\xc5\xa1ki fakulteti Univerze v Ljubljani kot docent in nato leta 1979 postal profesor iz kemije, kjer je u\xc4\x8dil do leta 1983. Od leta 1983 pa do 1995 je zopet delal na in\xc5\xa1titutu Jo\xc5\xbeef \xc5\xa0tefan, kot znanstveni sodelavec in kasneje kot znanstveni svetnik.\n_START_SECTION_\nDelo\n_START_PARAGRAPH_\nV svojem \xc5\xbeivljenju se je ve\xc4\x8dinoma ukvarjal z anorgansko kemijo fluora. S sodelavci je razvil postopek za pridobivanje fluora in polnjenje v jeklenke. Sodeloval je tudi pri sintezi ksenonovega tetrafluorida in heksafluorida ter razvil postopek in aparaturo za fotosinteze v uteko\xc4\x8dinjenem fluoru, npr. sintezi kriptonovega difuorida in dikisikovega difluorida. Na osnovi slednje je razvil postopek za fotokemi\xc4\x8dno \xc4\x8di\xc5\xa1\xc4\x8denje elementarnega fluora. Raziskoval je fotosinteze v plinastem fluoru, npr. fotosintezo ksenonovega difluorida, klorovega pentafluorida, uranovega heksafluorida in dioksigenilovega heksafluoroarzenata in na osnovi slednjega razvil sintezo peroksidisulfurilovega difluorida._NEWLINE_Od leta 1962 je bil \xc4\x8dlan Komisije za slovensko kemijsko terminologijo in nomenklaturo in od leta 1978 \xc4\x8dlan Tehni\xc5\xa1ke sekcije Terminolo\xc5\xa1ke komisije pri In\xc5\xa1titutu za slovenski jezik Frana Ramov\xc5\xa1a ZRC, SAZU.'